CELEX: 52020PC0256
Language: lv
Date: 2020-06-22
Title: Priekšlikums PADOMES ĪSTENOŠANAS LĒMUMS, ar kuru groza Padomes Īstenošanas lēmumu (ES) 2018/485, ar ko Dānijai atļauj piemērot īpašu pasākumu, atkāpjoties no 75. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 22.6.2020
            COM(2020) 256 final
            2020/0124(NLE)
            Priekšlikums
            PADOMES ĪSTENOŠANAS LĒMUMS,
            ar kuru groza Padomes Īstenošanas lēmumu (ES) 2018/485, ar ko Dānijai atļauj piemērot īpašu pasākumu, atkāpjoties no 75. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               Saskaņā ar 395. pantu Padomes 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu
                  1
                (“PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, atkāpjoties no minētās direktīvas noteikumiem, nolūkā vienkāršot pievienotās vērtības nodokļa (PVN) iekasēšanas procedūru vai nepieļaut noteiktu veidu nodokļu nemaksāšanu vai izvairīšanos no nodokļu maksāšanas. 
            
            
               Ar vēstuli, kas Komisijā reģistrēta 2020. gada 21. februārī, Dānija pieprasīja atļauju turpināt piemērot vienotas likmes režīmu tādu vieglo kravas automobiļu privātai lietošanai, kuru maksimālā atļautā kopējā masa ir trīs tonnas un kuri ir reģistrēti tikai saimnieciskās darbības vajadzībām, paplašinot īpašā pasākuma piemērošanu, kas piešķirts ar Padomes Īstenošanas lēmumu (ES) 2018/485
                  2
               , ar ko atkāpjas no PVN direktīvas 75. panta. 
            
            
               Saskaņā ar PVN direktīvas 395. panta 2. punktu Komisija 2020. gada 2. aprīļa vēstulē informēja pārējās dalībvalstis par Dānijas pieprasījumu. Komisija 2020. gada 3. aprīļa vēstulē paziņoja Dānijai, ka tās rīcībā ir visa informācija, kas nepieciešama, lai izvērtētu lūgumu.
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Lai vienkāršotu PVN iekasēšanu un cīnītos pret izvairīšanos no nodokļu maksāšanas, Dānija 2011. gadā lūdza atkāpi, kas ļautu ieviest vienotas likmes režīmu attiecībā uz privātas lietošanas vieglajiem kravas automobiļiem, kuru maksimālā atļautā kopējā masa ir trīs tonnas un kuri ir reģistrēti tikai izmantošanai saimnieciskās darbības vajadzībām. Atkāpes pieprasījums tika apstiprināts ar Padomes 2012. gada 24. jūlija Īstenošanas lēmumu 2012/447/ES
                     3
                  . Dānija divas reizes pieprasīja pagarināt pasākumu; tas tika apstiprināts ar Padomes 2015. gada 19. jūnija Īstenošanas lēmumu (ES) 2015/992
                     4
                   un Padomes Īstenošanas lēmumu (ES) 2018/485. Pēdējā Padomes Īstenošanas lēmuma termiņam jābeidzas 2020. gada 31. decembrī. 
               
               
                  Ja netiktu piemērots šāds atkāpes pasākums, Dānijas tiesību aktos ir paredzēts, ka nodokļa maksātājs pilnībā zaudētu tiesības atskaitīt PVN par transportlīdzekļa pirkuma izmaksām, ja tas privāti lietotu šādu transportlīdzekli, kurš reģistrēts lietošanai tikai saimnieciskās darbības vajadzībām. Dānija piemēro apturēšanas klauzulu saskaņā ar PVN direktīvas 176. pantu attiecībā uz PVN atskaitījumu par vieglo kravas automobiļu, kuru maksimālā atļautā masa nepārsniedz trīs tonnas, pirkuma un ekspluatācijas izmaksām. Ja uzņēmums reģistrē šādu vieglo kravas automobili izmantošanai tikai saimnieciskās darbības vajadzībām, tam ir tiesības pilnībā atskaitīt PVN par transportlīdzekļa pirkuma, kā arī ekspluatācijas izmaksām. Taču uzņēmumam, kurš reģistrē šādu vieglo kravas automobili izmantošanai gan saimnieciskās darbības, gan personīgām vajadzībām, nav tiesību atskaitīt PVN par pirkuma izmaksām, bet tas var pilnībā atskaitīt PVN par transportlīdzekļa ekspluatācijas izmaksām. 
               
               
                  Iepriekš aprakstītā Dānijas sistēma var būt sarežģīti un dārgi administrējama gan nodokļa maksātājam, gan nodokļu administrācijai. Tādēļ Dānija ir pieprasījusi piemērot vienkāršotu procedūru, kas iepriekš bija noteikta ar Padomes Īstenošanas lēmumu 2012/447/ES un pēc tam ar Padomes Īstenošanas lēmumu 2015/992/ES un ar Padomes Īstenošanas lēmumu (ES) 2018/485. 
               
               
                  Saskaņā ar PVN direktīvas 75. pantu, ja preces, kas ir saimnieciskās darbības aktīvu daļa, izmanto privātām vajadzībām, summa, kurai uzliek nodokli, lai noteiktu maksājamo PVN, ir visas izmaksas, ko nodokļa maksātājam rada pakalpojuma sniegšana. Dānijas izmantoto vienotās likmes sistēmu nodokļa maksātājs varētu izmantot līdz divdesmit dienām kalendārajā gadā. Saskaņā ar šo sistēmu nodokļa maksātājs maksā dienas maksu par transportlīdzekļa izmantošanu privātām vajadzībām. Vienotas likmes summa, kas jāmaksā par transportlīdzekļa izmantošanu privātām vajadzībām, ir DKK 40, un tā attiecas tikai uz PVN. Šo summu ir noteikusi Dānijas valdība, pamatojoties uz valsts statistikas datu analīzi. Līdzīgs maksājums saskaņā ar atsevišķu valsts tiesību aktu būs jāveic, lai segtu ienākuma nodokli par uzņēmuma automobiļa izmantošanu un piemaksu ikgadējam transportlīdzekļa ekspluatācijas nodoklim. Ja nodokļa maksātājs izmantotu transportlīdzekli privātām vajadzībām vairāk nekā divdesmit dienas kalendārajā gadā, tiktu piemērota apturēšanas klauzula un nodokļa maksātājs pilnībā zaudētu tiesības uz atskaitījumu par transportlīdzekļa pirkuma izmaksām.
               
               
                  Dānijas iestādes ir izstrādājušas elektronisku sistēmu, saskaņā ar kuru nodokļa maksātāji var samaksāt dienas vienoto likmi vai nu tiešsaistē, vai izmantojot mobilo lietotni. Veicot maksājumu, nodokļa maksātājs saņem “dienas vaučeru”, kas ir dokumentārs pierādījums, ka PVN ir samaksāts. Iestādes uzskata, ka sistēma vienkāršo ar PVN apliekamu personu uzskaites pienākumus, kā arī nodokļu iestāžu pienākumu uzlikt un iekasēt nodokli.
               
               
                  Vienkāršotā procedūra ir fakultatīva. Tāpēc nodokļa maksātājs joprojām varētu reģistrēt savus vieglos kravas automobiļus gan lietošanai saimnieciskajā darbībā, gan privātai lietošanai, ja tas atbilst viņa situācijai. 
               
               
                  Kā prasīts Padomes Īstenošanas lēmuma (ES) 2018/485 3. pantā, Dānija kopā ar pagarinājuma pieprasījumu iesniedza ziņojumu, kurā ietverts pārskats par pasākumu. Saskaņā ar Dānijas iestāžu informāciju vienkāršotā procedūra pēdējo gadu laikā ir darbojusies ļoti labi un tām ir pamatoti iemesli turpināt izmantot šādu procedūru.
               
               
                  Tādēļ ir lietderīgi atļaut Dānijai turpināt piemērot atkāpes pasākumu līdz 2023. gada 31. decembrim.
               
            
            
               •Saskanība ar spēkā esošajiem noteikumiem politikas jomā
            
            
               PVN direktīvas 176. pantā noteikts, ka Padome lemj, uz kuriem izdevumiem neattiecas PVN atskaitīšana. Līdz tam dalībvalstīm atļauts saglabāt izņēmumus, kas bija spēkā 1979. gada 1. janvārī. Tādējādi ir vairāki “nogaidoši” noteikumi, kuri ierobežo tiesības atskaitīt nodokļus attiecībā uz vieglajiem pasažieru automobiļiem. 
            
            
               
                  Neatkarīgi no iepriekšējām iniciatīvām iedibināt noteikumus par to, uz kurām izdevumu kategorijām var attiecināt atskaitīšanas tiesību ierobežojumu
                     5
                  , šāda atkāpe ir lietderīga, kamēr tiek gaidīta šo noteikumu saskaņošana ES līmenī.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
         
         
            
               
                  PVN direktīvas 395. pants.
               
            
            
               •Subsidiaritāte (neekskluzīvas kompetences gadījumā) 
            
            
               
                  Vadoties pēc PVN direktīvas noteikuma, kurš ir šā priekšlikuma pamatā, priekšlikums ir Eiropas Savienības ekskluzīvā kompetencē. Tādēļ subsidiaritātes principu nepiemēro.
               
            
            
               •Proporcionalitāte
            
            
               Šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek saistības. 
            
            
               
                  Ņemot vērā atkāpes ierobežoto darbības jomu, īpašais pasākums ir samērīgs ar izvirzīto mērķi, proti, vienkāršot PVN saistības un PVN iekasēšanu, kā arī apkarot izvairīšanos no nodokļu maksāšanas.
               
            
            
               •Instrumenta izvēle
            
            
               
                  Ierosinātais instruments ir Padomes īstenošanas lēmums.
               
               
                  Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Padomes īstenošanas lēmums ir vispiemērotākais instruments, jo to var adresēt atsevišķai dalībvalstij.
               
            
            
               3.EX POST NOVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Apspriešanās ar ieinteresētajām personām netika veikta. Šā priekšlikuma pamatā ir Dānijas pieprasījums, un tas attiecas tikai uz šo konkrēto dalībvalsti.
               
            
            
               •Ekspertu atzinumu pieprasīšana un izmantošana
            
            
               
                  Neatkarīgu ekspertu atzinums nebija vajadzīgs.
               
            
            
               •Ietekmes novērtējums
            
            
               
                  Priekšlikuma mērķis ir novērst PVN nemaksāšanu un vienkāršot nodokļa iekasēšanas procedūru, un tādējādi tas, iespējams, pozitīvi ietekmēs kā uzņēmumus, tā administrācijas. Dānija šo risinājumu uzskata par piemērotu pasākumu. Dānija iesniedza ziņojumu par šā pasākuma pārskatu, saskaņā ar kuru vienkāršotā procedūra pēdējo gadu laikā ir darbojusies ļoti labi, un tai ir pamatoti iemesli turpināt izmantot šādu procedūru.
               
               
                  Saskaņā ar Dānijas iesniegtajiem datiem 2017., 2018. un 2019. gadā attiecīgi tika pārdoti 22 383, 25 755 un 28 854 dienas vaučeri par 225 DKK; PVN bija 40 DKK par ikvienu pārdoto dienas vaučeru. Tas nozīmē, ka pasākums ir īstenots tādā apmērā, kāds bija paredzēts tā ieviešanas laikā.
               
            
            
               •Pamattiesības
            
            
               
                  Šim priekšlikumam nav ietekmes uz pamattiesību aizsardzību.
               
            
            
               4.IETEKME UZ BUDŽETU
            
         
         
            
               
                  Pasākumam nebūs nelabvēlīgas ietekmes uz Savienības pašu resursiem, ko veido PVN.
               
            
            
               5.CITI ELEMENTI
            
            
               
                  Priekšlikumā ir iekļauta turpināmības klauzula; automātisks termiņš, kas ir noteikts līdz 2023. gada 31. decembrim.
               
               
                  Gadījumā, ja Dānija apsvērtu atkāpes pasākumu pagarināt vēl pēc 2023. gada, ne vēlāk kā 2023. gada 31. martā būtu jāiesniedz Komisijai ziņojums, kurā ietverts pārskats par pasākumu kopā ar pagarinājuma pieprasījumu.
               
            
            
               2020/0124 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru groza Padomes Īstenošanas lēmumu (ES) 2018/485, ar ko Dānijai atļauj piemērot īpašu pasākumu, atkāpjoties no 75. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu
                  6
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Ar vēstuli, kas Komisijā reģistrēta 2020. gada 21. februārī, Dānija saskaņā ar Direktīvas 2006/112/EK 395. panta 2. punkta pirmo daļu pieprasīja atļauju piemērot īpašu pasākumu, atkāpjoties no PVN direktīvas 75. panta, kas reglamentē tiesības uz PVN priekšnodokļa atskaitīšanu.
            
            
               (2)Saskaņā ar Direktīvas 2006/112/EK 395. panta 2. punkta otro daļu Komisija 2020. gada 2. aprīļa vēstulē informēja pārējās dalībvalstis par Dānijas pieprasījumu. Komisija 2020. gada 3. aprīļa vēstulē paziņoja Dānijai, ka tās rīcībā ir visa informācija, kas nepieciešama, lai izvērtētu lūgumu.
            
            
               (3)Ja netiktu piemērots atkāpes pasākums, Dānijas tiesību aktos ir paredzēts, ka tad, ja vieglais kravas automobilis, kura maksimālā atļautā kopējā masa ir trīs tonnas, tiek reģistrēts Dānijas iestādēs izmantošanai tikai saimnieciskās darbības vajadzībām, nodokļa maksātājam ir atļauts pilnībā atskaitīt priekšnodokli par transportlīdzekļa pirkuma un ekspluatācijas izmaksām. Ja šāds transportlīdzeklis pēc tam tiek izmantots privātām vajadzībām, nodokļa maksātājs zaudē tiesības atskaitīt PVN par transportlīdzekļa pirkuma izmaksām.
            
            
               (4)Lai mazinātu minētā režīma sekas, Dānija pieprasīja atļauju ieviest īpašu pasākumu, atkāpjoties no Direktīvas 2006/112/EK 75. panta. Ar Padomes Īstenošanas lēmumu 2012/447/ES
                  7
                Dānijai tika atļauts ieviest īpašo pasākumu, un pēc tam ar Padomes Īstenošanas lēmumu (ES) 2015/992 atļauja tika pagarināta līdz 2017. gada 31. decembrim
                  8
               . Ar Padomes Īstenošanas lēmumu (ES) 2018/485
                  9
                Dānijai tika atļauts piemērot īpašo pasākumu no 2018. gada 1. janvāra līdz 2020. gada 31. decembrim.
            
            
               (5)Pasākums ļautu nodokļa maksātājiem, kas ir reģistrējuši transportlīdzekli izmantošanai tikai saimnieciskās darbības vajadzībām, izmantot transportlīdzekli privātām vajadzībām un summu, kurai uzliek nodokli, to pielīdzinot pakalpojumu sniegšanai saskaņā ar Direktīvas 2006/112/EK 75. pantu, aprēķināt pēc vienotas dienas likmes, nevis zaudēt tiesības atskaitīt PVN par transportlīdzekļa pirkuma izmaksām.
            
            
               (6)Šī vienkāršotā aprēķina metode tomēr būtu jāpiemēro tikai tad, ja lietošana privātām vajadzībām nepārsniedz divdesmit dienas katrā kalendārajā gadā, un maksājamā vienotās PVN likmes summa būtu jānosaka DKK 40 par katru dienu, kad transportlīdzeklis lietots privātām vajadzībām. Šo summu ir noteikusi Dānijas valdība, pamatojoties uz valsts statistikas datu analīzi.
            
            
               (7)Šā pasākuma mērķis, kurš būtu jāpiemēro vieglajiem kravas automobiļiem, kuru maksimālā atļautā kopējā masa ir trīs tonnas, ir vienkāršot ar PVN saistītos pienākumus nodokļa maksātājiem, kas transportlīdzekli, kurš reģistrēts izmantošanai tikai saimnieciskās darbības vajadzībām, dažreiz lieto privātām vajadzībām, tādējādi vienkāršojot PVN iekasēšanas procedūru. Tomēr nodokļa maksātājs joprojām varētu izvēlēties vieglo kravas automobili reģistrēt izmantošanai gan saimnieciskām, gan privātām vajadzībām. To darot, nodokļa maksātājs zaudētu tiesības atskaitīt PVN par transportlīdzekļa pirkuma izmaksām, bet tam nebūtu jāmaksā dienas maksa par lietošanu privātām vajadzībām.
            
         
         
            
               (8)Atļauja piemērot pasākumu, kas nodrošina, ka nodokļa maksātājam, kas transportlīdzekli, kurš reģistrēts izmantošanai tikai saimnieciskās darbības vajadzībām, dažreiz lieto privātām vajadzībām, netiek atņemtas visas tiesības atskaitīt priekšnodokli par minēto transportlīdzekli, atbilst vispārējiem noteikumiem par atskaitīšanu, kas noteikti Direktīvā 2006/112/EK.
            
            
               (9)Atļaujai vajadzētu būt spēkā ierobežotu laikposmu, tāpēc tai būtu jāzaudē spēks 2023. gada 31. decembrī.
            
            
               (10)Ja Dānija pieprasa vēlreiz pagarināt īpašo pasākumu pēc 2023. gada 31. decembra, tai kopā ar pagarinājuma pieprasījumu Komisijai būtu jāiesniedz ziņojums līdz 2023. gada 31. martam.
            
            
               (11)Atkāpei būs vien nenozīmīga ietekme uz galapatēriņa posmā iekasētajiem kopējiem PVN ieņēmumiem, un tai nav nelabvēlīgas ietekmes uz Savienības pašu resursiem, ko veido iekasētais PVN,
            
            
               (12)Tāpēc Īstenošanas lēmums (ES) 2018/485 būtu attiecīgi jāgroza,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Īstenošanas lēmuma (ES) 2018/485 3. panta otro un trešo daļu aizstāj ar šādām:
            
            
               “To piemēro no 2018. gada 1. janvāra līdz 2023. gada 31. decembrim.
            
            
               Jebkuru pieprasījumu pagarināt šajā lēmumā paredzētā pasākuma piemērošanu iesniedz Komisijai līdz 2023. gada 31. martam, un tam pievieno ziņojumu, kurā ietverts pārskats par pasākumu. ”
            
            
               2. pants
            
            
               Šis lēmums ir adresēts Dānijas Karalistei.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  
                        OV L 347, 11.12.2006., 1. lpp.
               
               
                  
                     (2)
                  
                        OV L 81, 23.3.2018., 13-14. lpp.
               
               
                  
                     (3)
                  
                        OV L 202, 28.7.2012., 24-25. lpp.
               
               
                  
                     (4)
                  
                        OV L 159, 25.6.2015., 66-67. lpp. 
               
               
                  
                     (5)
                  
                        COM (2004) 728 galīga redakcija – Priekšlikums Padomes direktīvai, ar ko groza Direktīvu 77/388/EEK nolūkā vienkāršot pievienotās vērtības nodokļa saistības (OV C 24, 29.1.2005., 10. lpp.), atsaukts 2014. gada 21. maijā 
                  
                   (OV C 153, 21. 05. 2014., 3. lpp.) 
               
               
                  
                     (6)
                  
                        OV L 347, 11.12.2006., 1. lpp.
               
               
                  
                     (7)
                  
                        OV L 202, 28.7.2012., 24-25. lpp.
               
               
                  
                     (8)
                  
                        OV L 159, 25.6.2015., 66-67. lpp. 
               
               
                  
                     (9)
                  
                        OV L 81, 23.3.2018., 13-14. lpp.